పృథ్వీరాజ్ సుకుమారన్‌‌
అతను తొలిసారిగా 2002లో మలయాళ చిత్రం "నందనం"లో నటించారు, మరియు అప్పటినుండి 50 కన్నా ఎక్కువ చిత్రాలలో నటించారు, ఇందులో ముఖ్యంగా "స్వప్నకూడు" (2003), "క్లాస్‌మేట్స్" (2006), "తిరక్కథ" (2008), మరియు "పుథియా ముఖం" (2009) ఉన్నాయి. పృథ్వీరాజ్ యొక్క ముఖ్యమైన తమిళ చిత్రాలలో "కన కందెన్" (2005), "పారిజాతం" (2006), "మోహి" (2007), మరియు "రావణన్" (2010) ఉన్నాయి. అతని అనేక మలయాళ చిత్రాలు తెలుగులోకి తర్జుమా చేయబడినాయి, తెలుగులోకి అనువదించబడిన అతని తొలి చిత్రం "పోలీస్ పోలీస్" (2010). ఇటీవలే ఇతను రాబోయే చిత్రం "ఉర్మి"ని నిర్మించి నిర్మాణ రంగంలోకి కూడా ప్రవేశించారు, దీని దర్శకత్వాన్ని సంతోష్ సివన్ చేశారు.
బొబ్బిలి బ్రహ్మన్న
కె.రాఘవేంద్రరావు తన దర్శకత్వంలో కృష్ణంరాజు కథానాయకునిగా చేసే గోపీకృష్ణా సంస్థ చిత్రానికి రచయితలుగా అప్పటికి ఐదు సంవత్సరాల నుంచి పనిచేస్తున్న పరుచూరి సోదరులను తీసుకున్నారు. అలా బొబ్బిలి బ్రహ్మన్న రచయితగా పరుచూరి సోదరులు, దర్శకునిగా కె.రాఘవేంద్రరావు కలసి చేసిన తొలి చిత్రం అయింది. చిత్రానికి కథాచర్చలు హైదరాబాద్‌లోని తాజ్ బంజారా హోటల్లో జరిగాయి. ఊళ్ళో తీర్పులు చెప్పే ఓ గ్రామపెద్ద కథానాయకునిగా కథ రాయమని పరుచూరి సోదరులను రాఘవేంద్రరావు అడిగారు. అప్పట్లో పరుచూరి సోదరుల పని విభజన ప్రకారం చిత్రానికి కథను పరుచూరి వెంకటేశ్వరరావు ప్రధానంగా అభివృద్ధి చేసేవారు కావడంతో ఈ సినిమాకు రకరకాలుగా కథను ఆయనే అభివృద్ధి చేస్తూ రాఘవేంద్రరావుకు వినిపించారు. అయితే ఆ కథలేవీ ఆయనకు నచ్చకపోవడంతో ఆ సిటింగ్ లో కథ ఏదీ తేలలేదు.
వెంకటేశ్వరరావు తెలుగు అధ్యాపకుడిగా పనిచేసిన సోదరుడు గోపాలకృష్ణను పురాణాల్లోని తీర్పుకు సంబంధించిన సంఘటన కోసం అడగితే ఆయన సుకన్యోపాఖ్యానాన్ని కొద్ది మార్పుతో చెప్పారు. ఆ మార్పుచోటుచేసుకున్న కథ ప్రకారం సంయాతి మహారాజు కుమార్తె సుకన్య అడవిలోని పుట్టలో రంధ్రాల గుండా వెలుగు వస్తూంటే ఏదో పాము మణి నుంచి వస్తోందనుకుని సైనికుల నుంచి రెండు కత్తులు తీసుకుని పుట్టలో పొడుస్తుంది. నిజానికి ఆ తేజస్సు చ్యవన మహర్షి తపస్సు వల్ల వెలువడ్డ తేజస్సు, దాంతో ఆ పొడిచిన కత్తులు నేరుగా చ్యవన మహర్షి కళ్ళకు తగిలి కన్నులు పోతాయి. చ్యవన మహర్షి శాపం వల్ల సైనికులు బాధపడుతూండడంతో కూతురు ద్వారా నిజం తెలుసుకున్న రాజు చ్యవనుడి వద్దకు వెళ్ళి క్షమించమని కోరుతాడు. మరి నీ కూతురు వల్ల అంధుణ్ణయ్యాను నాకు న్యాయమేంటని మహర్షి అడిగితే, నా కూతురు వల్ల మీ చూపు పోయింది కనుక మీకు భార్యయై దారిచూపుతుందని తీర్పునిస్తాడు రాజు.
సుకన్యోపాఖ్యానంలోని ఈ పాఠాంతరీకరణ నచ్చడంతో రాఘవేంద్రరావును మరో రోజు గడువు అడిగాడు. అప్పుడు రాసిన కథ ప్రకారం బ్రహ్మన్న కుమార్తె ఉయ్యాల ఊగుతూ రాజవర్మ అనే వ్యక్తి మీద పడి అతని కళ్ళుపోవడం, కళ్ళు తన కూతురి వల్లే పోయాయి కనుక ఆమెను అతనికి ఇచ్చి వివాహం చేసేట్టు బ్రహ్మన్న తీర్పునివ్వడం, ఈ తీర్పును వ్యతిరేకిస్తూ తమ్ముడు ఆమెను తాను ప్రేమించిన వ్యక్తికిచ్చి పెళ్ళిచేయడం, తద్వారా కూతురునీ, తమ్ముడిని ఊరి నుంచి బహిష్కరించడం వంటి సన్నివేశాలు ఉంటాయి. ఈ వెర్షన్ నచ్చడంతో రాఘవేంద్రరావు సినిమా కథ అంగీకరించారు.